นิมิตต์ สุวรรณรัฐ

พลเอก **นิมิตต์ สุวรรณรัฐ** (เกิด 21 เมษายน พ.ศ. 2514) เป็นอดีตนายทหารชาวไทย ปัจจุบันดำรงตำแหน่งเป็นประธานกรรมการของบริษัท พีทีที โกลบอล เคมิคอล จำกัด (มหาชน) อดีตที่ปรึกษาของนายกรัฐมนตรี (พลเอก ประยุทธ์ จันทร์โอชา) อดีตที่ปรึกษารองนายกรัฐมนตรี (พีระพันธุ์ สาลีรัฐวิภาค) อดีตนายทหารฝ่ายเสนาธิการประจำรัฐมนตรีว่าการกระทรวงกลาโหม (พลเอก ประวิตร วงษ์สุวรรณ) และอดีตผู้ทรงคุณวุฒิพิเศษ สำนักงานปลัดกระทรวงกลาโหม  

## ประวัติ
พลเอกนิมิตต์เกิดวันที่ 21 เมษายน พ.ศ. 2514 เป็นหลานชายของพลากร สุวรรณรัฐ องคมนตรี

พลเอกนิมิตต์จบการศึกษาจากโรงเรียนเตรียมทหาร รุ่น 30 (โดยเป็นประธานรุ่น) และจบการศึกษาจากโรงเรียนนายร้อยพระจุลจอมเกล้า รุ่น จปร. 41 ต่อมาได้บินไปศึกษาต่อที่สหรัฐอเมริกา จบการศึกษาระดับปริญญาตรี จากคณะวิศวกรรมศาสตร์ สาขาวิศวกรรมไฟฟ้า วิทยาลัยการทหารเวอร์จิเนีย รัฐเวอร์จีเนีย และระดับปริญญาโท จากสาขาวิศวกรรมไฟฟ้า มหาวิทยาลัยมินนิโซตา รัฐมินนิโซตา ก่อนบินกลับมาประเทศไทยและจบการศึกษาระดับปริญญาโทใบที่ 2 ในสาขาวิชาความสัมพันธ์ระหว่างประเทศ จากคณะรัฐศาสตร์ จุฬาลงกรณ์มหาวิทยาลัย

ชีวิตส่วนตัว พลเอกนิมิตต์สมรสกับ พจน์ศิรินทร์ (สุดลาภา) สุวรรณรัฐ บุตรสาวของเชาวน์วัศ สุดลาภา ผู้ว่าราชการกรุงเทพมหานครคนที่ 7 และอดีตรัฐมนตรีช่วยว่าการกระทรวงมหาดไทย มีบุตรชาย 1 คน

## การทำงาน
พลเอกนิมิตต์เริ่มรับราชการทหารในตำแหน่งผู้ช่วยนายทหารยุทธการ กองทัพภาคที่ 1 จากนั้นขึ้นเป็นผู้บังคับกองพันทหารปืนใหญ่ที่ 9, เสนาธิการกรมทหารปืนใหญ่ที่ 1 รักษาพระองค์, รองผู้บังคับการกรมทหารปืนใหญ่ที่ 1 รักษาพระองค์ ผู้บังคับการกรมทหารปืนใหญ่ที่ 1 รอ. ต่อมาเป็นนายทหารปฏิบัติการศูนย์อุตสาหกรรมป้องกันประเทศ, ผู้บังคับการกรมพัฒนาที่ 1 จังหวัดราชบุรี, นายทหารฝ่ายเสนาธิการประจำรัฐมนตรีว่าการกระทรวงกลาโหม (พลเอก ประวิตร วงษ์สุวรรณ), รองหัวหน้าสำนักงานประสานภารกิจทางการต่างประเทศ ศูนย์ประสานภารกิจทางทหาร สำนักนโยบายและแผน กระทรวงกลาโหม และดำรงตำแหน่งผู้ทรงคุณวุฒิพิเศษในสำนักงานปลัดกระทรวงกลาโหม เป็นตำแหน่งสุดท้ายก่อนเข้าโครงการเกษียณก่อนกำหนดอายุราชการเมื่อปี พ.ศ. 2564 

พลเอกนิมิตต์ได้รับการแต่งตั้งให้เป็นที่ปรึกษาของนายกรัฐมนตรี (พลเอก ประยุทธ์ จันทร์โอชา) ในรัฐบาลประยุทธ์ 2 เนื่องด้วยเป็นนายทหารที่ใกล้ชิดกับพลเอกประยุทธ์ รวมถึงทำหน้าที่คอยตรวจสอบเอกสาร การประสานงานกับบุคคลต่าง ๆ และวางแผนนโยบายต่าง ๆ ให้นายกรัฐมนตรี สื่อมวลชนประจำทำเนียบรัฐบาลจึงตั้งฉายาให้พลเอกนิมิตต์ว่า "นายกน้อย" 

ในรัฐบาลเศรษฐา ทวีสิน พลเอกนิมิตต์เป็นที่ปรึกษารองนายกรัฐมนตรีและรัฐมนตรีว่าการกระทรวงพลังงาน (พีระพันธุ์ สาลีรัฐวิภาค) 

### การบริหารรัฐวิสาหกิจ
พลเอกนิมิตต์ยังเป็นกรรมการอิสระในบริษัทมหาชนจำกัดและรัฐวิสาหกิจต่าง ๆ ตั้งแต่เมื่อวันที่ 1 กันยายน พ.ศ. 2557 โดยเป็นกรรมการอิสระ กรรมการบริหารความเสี่ยง และกรรมการบรรษัทภิบาลและความยั่งยืนของบริษัท ปตท.สำรวจและผลิตปิโตรเลียม จำกัด (มหาชน) จนกระทั่งลาออกหลังจากดำรงตำแหน่งครบ 9 ปีเมื่อวันที่ 1 กันยายน พ.ศ. 2566 โดยย้ายมาเป็นกรรมการอิสระของบริษัท พีทีที โกลบอล เคมิคอล จำกัด (มหาชน) รวมถึงเป็นกรรมการตรวจสอบ กรรมการสรรหาและกำหนดค่าตอบแทน ประธานกรรมการกำกับดูแลกิจการและการพัฒนาอย่างยั่งยืน และประธานกรรมการบริหารความเสี่ยง ก่อนที่จะได้รับการแต่งตั้งให้เป็นประธานกรรมการเมื่อวันที่ 27 มีนาคม พ.ศ. 2569 แทนปกรณ์ นิลประพันธ์ ที่ลาออก

นอกจากนี้ พลเอกนิมิตต์ยังเป็นกรรมการอิสระของบริษัท ไทยคม จำกัด (มหาชน) และเป็นกรรมการอิสระ ประธานกรรมการกำกับการปฏิบัติตามกฎเกณฑ์ กรรมการสรรหาและกำหนดค่าตอบแทน และกรรมการกำกับดูแลความเสี่ยงของธนาคารกรุงไทย

## เครื่องราชอิสริยาภรณ์

## อ้างอิง

หมวดหมู่:ทหารบกชาวไทย
หมวดหมู่:สกุลสุวรรณรัฐ
หมวดหมู่:พลเอกชาวไทย